text: Tilskudspulje bestormet af kommuner
  25 august 2010 kl. 11.15
  De store budgetbesparelser i landets kommuner får nu kommunerne til at bede om hjælp.
  Hvis man skal tro de danske kommuner, står det ganske dårligt til med budgetterne.
  70 ud af landets i alt 98 kommuner har søgt om tilskud fra Indenrigs- og sundhedsministeriets puljer til vanskeligt stillede kommuner.
  Puljen er på 500 millioner kroner.
  - Jeg ser det store antal ansøgere som udtryk for, at kommunerne grundlæggende er økonomisk presset og har vanskeligheder med at få budgetterne for næste år til at gå op, siger KL-formand Jan Trøjborg (S) til Danske Kommuner.
  Ansøgerne til puljen bliver offentliggjort på fredag.
  